Številka: 1007-71/2022-2

Datum: 25. 7. 2022

Zadeva: Odsotnost zaradi požara

Zveza: Vaš e-dopis brez številke z dne 25. 7. 2022

Na Ministrstvo za javno upravo ste naslovili dopis z vprašanji glede odsotnosti javne uslužbenke v primeru požara na Krasu, in sicer vezano na konkreten primer.

Uvodoma pojasnjujemo, da Ministrstvo za javno upravo (v nadaljevanju: ministrstvo) ne more reševati ali odločati v konkretnih primerih oziroma dajati konkretnih navodil za vodenje postopkov in odločanje, ampak lahko le posreduje mnenja in odgovore sistemske narave v zvezi z zakonskimi določbami in določbami izvršilnih predpisov, ki sodijo v delovno področje ministrstva, predstojnik pa je tisti, ki odloča o pravicah in obveznostih javnih uslužbencev v konkretnem primeru, upoštevaje vse okoliščine primera.

Ministrstvo v okviru svojih pristojnosti ugotavlja, da se vprašanje nanaša na pravno podlago za odsotnost v primeru naravne nesreče. Ministrstvo za javno upravo (kot takratno Ministrstvo za notranje zadeve) je na podobno vprašanje (v primeru žleda, 2014) že posredovalo [mnenje](https://www.gov.si/assets/ministrstva/MJU/Usluzbenski-sistem/POVRACILA-STROSKOV-IN-DRUGI-OSEBNI-PREJEMKI/Solidarnostna-pomoc/Odsotnost-z-dela_naravna_nesreca-11.2.2014.pdf), (https://www.gov.si/assets/ministrstva/MJU/Usluzbenski-sistem/POVRACILA-STROSKOV-IN-DRUGI-OSEBNI-PREJEMKI/Solidarnostna-pomoc/Odsotnost-z-dela\_naravna\_nesreca-11.2.2014.pdf). Ministrstvo je mnenja, da je podano stališče uporabno tudi v primeru požara.

Dodatno k podanemu mnenju podajamo še naslednje pojasnilo:

V mnenju je podano tudi stališče:

*»Odsotnost z dela s pravico do nadomestila plače ureja Zakon o delavcih v državnih organih (Uradni list RS-stari, št. 15/1990, 5/1991, 18/1991, 22/1991 in Uradni list RS/I, št. 2/1991, 4/1993, 70/1997 in 38/1999, v nadaljevanju ZDDO) v 41. členu. Primeri odsotnosti z dela s pravico do nadomestila plače so v tem členu natančno opredeljeni, primera naravne nesreče pa zakon ne vsebuje. Glede na okoliščine posameznih konkretnih primerov bi predstojnik, ki odloča o pravici do nadomestila zaradi odsotnosti z dela iz naslova tega člena, lahko presodil, da je šlo za neodložljive opravke, ki so v tem členu navedeni kot primer, ko je delavec en dan lahko odsoten z dela s pravico do nadomestila plače.«*

Glede navedenega stališča dodatno navajamo, da je v zvezi z njim relevantna tudi sodba Vrhovnega sodišča VIII Ips 35/2018 in [spremno sporočilo za javnost z dne 18. 10. 2018](https://www.sodisce.si/sodni_postopki/objave/2018101809523969). V citirani sodbi je Vrhovno sodišče poudarilo, da je (sicer ohlapni) pojem »drug neodložljiv opravek« pravni standard, katerega vsebino mora napolniti sodišče ter v točki 14 zapisalo:

*»Neodložljiv opravek predstavlja dogodek, ki ga ni mogoče odložiti na kasnejši čas. Gre za izredne dogodke, ki po naravi stvari zahtevajo prisotnost posameznika in ki se jih ne da odložiti. Spremstvo prvošolca v šolo na prvi šolski dan je takšen opravek. Gre za enkraten, neodložljiv dogodek, pri katerem se od staršev družbeno pričakuje, da ta dan v šoli preživijo s svojim prvošolcem.«*

Navedena sodba se je sicer nanašala na določbo Kolektivne pogodbe za dejavnost zdravstva in socialnega varstva, vendar je Vrhovno sodišče v spremnem sporočilu za javnost zapisalo, da »je ob tem potrebno izpostaviti, da podobno določbo vsebujejo tudi nekatere druge kolektivne pogodbe, med drugim tudi Kolektivna pogodba za negospodarske dejavnosti, ki v tem delu velja za vse javne uslužbence«. Ministrstvo ugotavlja, da določbo glede »drugega neodložljivega opravka« vsebuje tudi [ZDDO](http://www.pisrs.si/Pis.web/pregledPredpisa?id=ZAKO280) v 41. členu. Zaradi navedenega predstojnik v vsakem konkretnem primeru presodi, ali sta kumulativno podana oba elementa pravnega standarda, kot jih je navedlo Vrhovno sodišče, in sicer:

- da dogodka ni možno odložiti ter

- da po naravi stvari zahteva prisotnost posameznika.

V primeru, da predstojnik oceni, da sta oba elementa podana, javnemu uslužbencu pripada en dan odsotnosti zaradi neodložljivega opravka na podlagi 41. člena [ZDDO](http://www.pisrs.si/Pis.web/pregledPredpisa?id=ZAKO280).

S spoštovanjem,

Pripravila:

mag. Violeta Mašić Peter POGAČAR

sekretarka generalni direktor